Parlamentul  României

Camera Deputaţilor

Comisia pentru muncă şi protecţie socială

13.08.2008
Nr.27/139/           
R A P O R T
asupra propunerii legislative  privind nivelul maxim al câştigurilor brute lunare pentru cei plătiţi din bani publici


1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx.193 din 14.04.2008, cu dezbaterea pe fond în procedură obişnuită  asupra propunerii legislative privind nivelul maxim al câştigurilor brute lunare pentru cei plătiţi din bani publici.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1544/12.11.2007)

· avizul negativ al Consiliului Economic şi Social (nr.2018/29.10.2007)

· avizul negativ al Comisiei juridice, de disciplină şi imunităţi (nr.31/321/ 17.06.2008)

· punctul de vedere negativ al Guvernului (nr.3209/30.11.2007).
Propunerea legislativă are ca obiect de reglementare  instituirea interdicţiei, pentru orice cetăţean român sau străin, de a beneficia de un câştig brut lunar, respectiv pe an, mai mare decât cel stabilit, potrivit legii pentru Preşedintele României, în situţia în care plata se efectuează din bani publici.

Totodată  propunerea legislativă prevede abrogarea globala a actelor normative care conţin prevederi contrare prezentei legi .
Comisia propune Plenului Camerei Deputaţilor respingerea propunerii  legislative din următoarele considerente: 

· limitarea venitului brut al unei persoane plătite din bani publici la nivelul celui al preşedintelui României  ar reprezenta o discriminare, deoarece  într-o lună o persoană poate acumula mai multe sporuri şi prime, iar neplata acestor drepturi băneşti ar reprezenta o neplată a muncii prestate.

· prin Convenţia Organizaţiei Internaţionale a Muncii  nr.95/1949 cu privire la protecţia salariatului, termenul de   “salariu”  reprezintă renumerarea sau caştigurile susceptibile de a fi evaluate în bani şi stabilite prin acordul părţilor sau de legislaţia naţională .

· faptul că toate sumele ce constituie venit sunt înregistrate şi impozitate conform legii, nu se poate spune că acestea sunt ilicite.

· mai mult , în funcţie de venitul obţinut în perioada de cotizare se calculează pensia asiguratului conform legilor în vigoare

· prevederile prezentului proiect încalcă principiile economiei de piaţă .
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 01.07.2008 au participat, în conformitate cu prevederile art.55 din Regulamentul Camerei Deputaţilor, republicat:

· Ion Gibescu – Şef  serviciu –MMFES
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi .

Propunerea legislativă a fost respinsă de Senat în şedinţa din 08 aprilie 2008.

6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

